ROZHODNUTIE RADY
zo 7. decembra 2004,
ktorým sa mení a dopĺňa rozhodnutie 2001/865/ES, ktorým sa Španielskemu kráľovstvu povoľuje uplatňovať opatrenie odchyľujúce sa od článku 11 šiestej smernice Rady (77/388/EHS) o zosúladení právnych predpisov členských štátov týkajúcich sa daní z obratu
(2004/854/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), najmä na jej článok 27 ods. 1,
so zreteľom na návrh Komisie,
keďže:
(1)
Rozhodnutím 2001/865/ES (2) povolila Rada Španielskemu kráľovstvu, prostredníctvom odchýlky od článku 11 bod A ods. 1 písm. a) smernice 77/388/EHS, aby zaradilo do zdaniteľnej hodnoty dodávky tovaru alebo dodávky služieb hodnotu akéhokoľvek zlata používaného dodávateľom a poskytovaným príjemcom v prípadoch, keď je dodávka zlata príjemcovi oslobodená v súlade s článkom 26b smernice 77/388/EHS.
(2)
Cieľom danej odchýlky bolo vyhnúť sa zneužitiu výnimky pre investičné zlato a zabrániť tak určitým typom daňových únikov alebo vyhýbaniu sa plateniu daní.
(3)
Listom registrovaným na generálnom sekretariáte Komisie dňa 4. augusta 2004 španielska vláda požadovala predĺženie platnosti rozhodnutia 2001/865/ES, ktorého platnosť skončí dňa 31. decembra 2004.
(4)
V súlade s článkom 27 ods. 2 smernice 77/388/EHS, Komisia informovala ostatné členské štáty listom zo dňa 9. augusta 2004 o žiadosti predloženej Španielskym kráľovstvom. Listom zo dňa 10. augusta 2004 Komisia oznámila Španielskemu kráľovstvu, že má všetky informácie, ktoré považuje za potrebné pre posúdenie žiadosti.
(5)
Podľa španielskych orgánov je odchýlka povolená rozhodnutím 2001/865/ES účinná pri dosahovaní vyššie uvedených cieľov.
(6)
Odchýlky podľa článku 27 smernice 77/388/EHS, ktoré bránia vyhýbaniu sa platenia DPH, prepojenej na výnimku pre investičné zlato, môžu byť zahrnuté do budúceho návrhu smernice racionalizujúcej niektoré odchýlky podľa daného článku.
(7)
Je preto nevyhnutné predĺžiť platnosť odchýlky udelenej podľa rozhodnutia 2001/865/ES do dátumu nadobudnutia účinnosti smernice, ktorou sa racionalizujú odchýlky podľa článku 27 smernice 77/388/EHS, ktorá pokrýva vyhýbanie sa plateniu dane z pridanej hodnoty, prepojenej na výnimku pre investičné zlato, alebo do 31. decembra 2009, podľa toho, ktorý dátum nastane skôr.
(8)
Odchýlka nebude mať žiaden negatívny dosah na vlastné zdroje Spoločenstva získavané z DPH,
PRIJALA TOTO NARIADENIE:
Článok 1
Článok 2 rozhodnutia 2001/865/ES sa nahrádza takto:
„Článok 2
Povolenie udelené podľa článku 1 stratí platnosť v deň nadobudnutia účinnosti smernice racionalizujúcej odchýlky podľa článku 27 smernice 77/388/EHS, ktoré bránia vyhýbaniu sa platenia dane z pridanej hodnoty, prepojenej na výnimku pre investičné zlato, alebo dňa 31. decembra 2009, podľa toho, ktorý dátum nastane skôr.“
Článok 2
Toto rozhodnutie je určené Španielskemu kráľovstvu.
V Bruseli 7. decembra 2004